
ԸՆԴՀԱՆՈՒՐ ԴՐՈՒՅԹՆԵՐ
    Ճարտարապետությունը ազգային մշակույթի դիմագիծն է: Ճարտարապետական ստեղծագործությունը, շինությունների հարմարավետությունը, հուսալիությունն ու որակը, նրանց ներդաշնակությունը շրջակա միջավայրի հետ, բնական կամ քաղաքային միջավայրի և պատմական ժառանգության հետ հաշվի նստելը հանրային նշանակություն ունեն: Սույն օրենքի նպատակն է, որպեսզի վերը նշված գործառույթներն ստանձնելիս ճարտարապետն օժտված լինի բավարար փորձառությամբ, մասնագիտական հմտությամբ և կրի համաչափ պատասխանատվություն:

Հոդված 1. Օրենքի կարգավորման առարկան 

 1. Սույն օրենքը կարգավորում է Հայաստանի Հանրապետությունում ճարտարապետական գործունեությանն առնչվող իրավահարաբերությունները, սահմանում «Հայաստանի Հանրապետության ճարտարապետների պալատի»` որպես հասարակական միավորման առանձին տեսակի կազմակերպական-իրավական ձևը և դրա գործունեության ընդհանուր հիմունքներն ու առանձնահատկությունները:

Հոդված 2. Հիմնական հասկացությունները
1. Սույն օրենքում օգտագործվող հիմնական հասկացություններն են`

1)  արտոնագրված Ճարտարապետ -  ֆիզիկական անձ, որն ստացել է ճարտարապետական բարձրագույն կրթություն և սույն օրենքով սահմանված արտոնագիր, որն իրավունք է տալիս նրան ինքնուրույն իրականացնելու ճարտարապետական մասնագիտական գործունեություն: 

2) Ճարտարապետական մասնագիտական գործունեություն/այսուհետ` ճարտարապետական գործունեություն/ - ճարտարապետի արտոնագրված մասնագիտական գործունեություն, որի նպատակն է օրենքով սահմանված քաղաքաշինական փաստաթղթերի մշակումը ուր ներառված են Ճարտարապետական հորինվածքի ստեղծագործական գործընթացը, դրանցում բոլոր բաժինների մշակման համակարգումը, ճարտարապետաշինարարական նախագծերի իրականացման ընթացքի հեղինակային հսկողությունը, ինչպես նաև այլ ճարտարապետի մշակած նախագծի վերաբերյալ փորձաքննական եզրակացություն տալը:

3) Ճարտարապետի մասնագիտական Էթիկայի և վարվեցողության կանոններ - ճարտարապետի բարոյական և մասնագիտական վարքագծի չափանիշների համակարգ, հիմնված` ստանձնած պարտավորությունների կատարման նկատմամբ պատասխանատվության, արհեստավարժության ու մասնագիտական կատարելագործման, ինչպես նաև հանրության, գործընկերների և այլոց իրավունքների և օրինական շահերի ճանաչման սկզբունքների վրա.

4) Հայաստանի Հանրապետության ճարտարապետների պալատի գրանցամատյան – տվյալների շտեմարան, որը պարունակում է սույն օրենքով նախատեսված տեղեկություններ` Հայաստանի Հանրապետության ճարտարապետների պալատին անդամագրված անձանց վերաբերյալ: 

5) Լիազոր մարմին – քաղաքաշինության բնագավառում կառավարման պետական լիազորված մարմին 

Հոդված 3. Ճարտարապետական գործունեության օբյեկտները
1.  Ճարտարապետական գործունեության օբյեկտներն են` ճարտարապետի կողմից կամ նրա մասնակցությամբ և (կամ) նրա համակարգմամբ մշակված` «Քաղաքաշինության մասին» Հայաստանի Հանրապետության օրենքով սահմանված քաղաքաշինական փաստաթղթերը և ճարտարապետաշինարարական նախագծերի հիման վրա կառուցապատվող շենքերն ու շինությունները (այսուհետ` օբյեկտ): 
2. Պատմության և մշակույթի անշարժ հուշարձանների ամրակայմանը, նորոգմանը և վերականգնմանն ուղղված գործունեության իրականացման առանձնահատկությունները սահմանվում են «Պատմության և մշակույթի անշարժ հուշարձանների ու պատմական միջավայրի պահպանության և օգտագործման մասին» Հայաստանի Հանրապետության օրենքով:
3. Շենքի, շինության շինարարությունն իրականացվում է նախագիծը մշակած ճարտարապետի հեղինակային հսկողությամբ` Հայաստանի Հանրապետության օրենքով սահմանված դեպքերում և կարգով:

Հոդված 4. Ճարտարապետական ծառայության վճարովիությունը
1. Ճարտարապետական ծառայության վճարի չափն ու վճարման կարգն սահմանվում  են ճարտարապետի և կառուցապատողի (պատվիրատուի) միջև Հայաստանի Հանրապետության օրենսդրությամբ սահմանված կարգով կնքված պայմանագրով: 

2. Քաղաքաշինական փաստաթղթերի մշակման աշխատանքների արժեքը հաշվարկվում է Լիազոր մարմնի գերատեսչական ակտով սահմանված կարգով:
3. Առանց արտոնագրի ճարտարապետական ծառայություն կարող է մատուցվել «Լիցենզավորման մասին» ՀՀ օրենքի 43-րդ հոդվածի 2-րդ մասի աղյուսակի 17-րդ կետի 3-րդ և 4-րդ ենթակետերում նշված բացառությունների շրջանակում: Օրենքով կարող են սահմանվել նաև այլ բացառություններ:

Հոդված 5. Ճարտարապետի ծառայությունը պետական կառավարման տարածքային մարմիններում և տեղական ինքնակառավարման մարմիններում
 1. Հանրային ծառայության պաշտոններ զբաղեցնող ճարտարապետների գործունեության, այդ թվում` աշխատանքային ստաժի և փորձի, հիմնական պարտականությունների և իրավունքների, կիրառվող սահմանափակումների նկատմամբ պահանջները սահմանվում են «Հանրային ծառայության մասին» Հայաստանի Հանրապետության օրենքով, ինչպես նաև համապատասխանաբար` «Քաղաքացիական ծառայության մասին» և «Համայնքային ծառայության մասին» Հայաստանի Հանրապետության օրենքներով:

ԳԼՈՒԽ 2

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՃԱՐՏԱՐԱՊԵՏՆԵՐԻ ՊԱԼԱՏԸ
Հոդված 6. Հայաստանի Հանրապետության ճարտարապետների պալատի գործունեությունը 
1.  Հայաստանի Հանրապետության ճարտարապետների պալատը (այսուհետ`   Պալատ) մասնագիտական, անկախ, ինքնակարգավորվող ոչ առևտրային կազմակերպություն է, որի առանձնահատկությունները սահմանվում են սույն օրենքով: Պալատն իրավաբանական անձի կարգավիճակ ձեռք է բերում օրենքով սահմանված կարգով գրանցվելու պահից: 

2.  Պալատի անդամ են Հայաստանի Հանրապետության բոլոր արտոնագրված ճարտարապետները: 

3. Հայաստանի Հանրապետությունում գործում է ճարտարապետների մեկ  ինքնակարգավորվող կազմակերպություն:

4. Պալատի լրիվ անվանումը պետք է ներառի «ինքնակարգավորվող կազմակերպություն» բառերը կամ ԻԿԿ հապավումը:
5. Կազմակերպություններն իրավունք չունեն իրենց անվանման մեջ օգտագործել «ճարտարապետների պալատ» բառակապակցությունը, դրա հոլովաձևերը, ինչպես նաև բառակապակցության օտարալեզու իմաստային թարգմանությունները` բացառությամբ «Հայաստանի Հանրապետության ճարտարապետների պալատի» կողմից ստեղծվող կազմակերպությունների:

6. Պալատը`

1) Իրականացնում է ճարտարապետների(ճարտարագետ-կոնստրուկտորների) արտոնագրման, հավատարմագրման, արտոնագրի կասեցման և դադարեցման գործառույթները` սույն օրենքով և Պալատի կանոնադրությամբ սահմանված կարգով,

2) մշակում և հաստատում է ճարտարապետների մասնագիտական էթիկայի և վարվեցողության կանոնները (այսուհետ` էթիկայի կանոններ)

3) հսկողություն է իրականացնում իր անդամների կողմից ճարտարապետի էթիկայի կանոնների և Պալատի կանոնադրության պահանջների պահպանման նկատմամբ,

4) վարում է Պալատի անդամների գրանցամատյանները
5)  կազմակերպում է ճարտարապետների մասնագիտական որակավորման գործընթացը
6) կազմում և վարում է ճարտարապետների և նախագծային կազմակերպությունների մասնագիտական վարկանիշային ցուցակները                        

7) կազմակերպում է իր անդամների մասնագիտական վերապատրաստումը, մշակում արտոնագրված ճարտարապետների անընդհատ ուսուցման ծրագրեր և դրանց իրականացման համակարգ,  
8) մշակում և հաստատում է ճարտարապետական մասնագիտական գործունեության խորհրդատվական բնույթի դասիչները, համաձայնեցնելով լիազոր մարմնի հետ,

9) մշակում է պայմանագրերի օրինակելի ձևեր, աշխատանքների ու ծառայությունների գնահատման մեթոդաբանությունը, ճարտարապետական գործունեության իրականացմանը նպաստող այլ փաստաթղթեր,

10) ներկայացնում և պաշտպանում է իր և իր անդամների իրավունքները և օրինական շահերը պետական, տեղական ինքնակառավարման մարմինների ու կազմակերպությունների հետ փոխհարաբերություններում, 

11) Հայաստանի Հանրապետության օրենսդրությամբ սահմանված կարգով անցկացնում է ճարտարապետական մրցույթներ, կազմակերպում ցուցահանդեսներ, հանդիսություններ ու այլ միջոցառումներ, 

12) սահմանում և շնորհում է Պալատի պարգևներ, ՀՀ օրենսդրությամբ սահմանված կարգով միջնորդություններ է ներկայացնում իր անդամներին պետական պարգևներ ու կոչումներ շնորհելու, 
13) Հայաստանի Հանրապետության օրենսդրությամբ սահմանված կարգով ներկայացված հայտերի ու հարցումների հիման վրա մասնագիտական կարծիք է տալիս Հայաստանի Հանրապետության, մարզերի, համայնքների և բնակավայրերի համար մշակվող տարածական պլանավորման փաստաթղթերի վերաբերյալ                          

14) Հայաստանի Հանրապետության օրենսդրությամբ սահմանված կարգով մասնագիտական եզրակացություն է ներկայացնում Հայաստանի Հանրապետության օրենսդիր և գործադիր մարմիններում քննարկվող, քաղաքաշինության օրենսդրությանը վերաբերող նախագծերին, մասնակցում է ճարտարապետների իրավունքներն ու օրինական շահերը շոշափող օրենքների ու իրավական այլ ակտերի մշակմանը և քննարկմանը,

15) աջակցում է մշակվող քաղաքաշինական ծրագրային փաստաթղթերի և միջավայրում ծրագրվող ճարտարապետական միջամտությունների վերաբերյալ հանրային իրազեկումներին, նպաստում է քաղաքաշինության հարցերում հանրային իրավագիտակցության մշակույթի բարձրացմանը,

16) օրենսդրությամբ սահմանված կարգով հիմնում և հրատարակում է թերթեր, ամսագրեր. 

17) անդամագրվում է միջազգային մասնագիտական կազմակերպություններին և համագործակցում այլ երկրների ու միջազգային ճարտարապետական համապատասխան կառույցների հետ.

18) իրականացնում է օրենքով չարգելված այլ գործունեություն: 

7. Պալատը կարող է Հայաստանի Հանրապետության օրենսդրությամբ սահմանված կարգով ստեղծել առևտրային կազմակերպություններ կամ լինել դրանց մասնակիցը:

Հոդված 7. Պալատի մարմինները
1. Պալատի կառավարման մարմիններն են`

1) Պալատի ընդհանուր ժողովը.

2) Պալատի խորհուրդը.
3) Պալատի նախագահը:

2. Պալատի ընթացակարգային մարմիններն են`

1) Պալատի որակավորման հանձնաժողովները.

2) Պալատի այլ հանձնաժողովները:

3. Պալատի մարմինների լիազորությունները, դրանց կազմավորման և գործունեության կարգը, խնդիրներն ու գործառույթները սահմանվում են սույն օրենքով և Պալատի կանոնադրությամբ։ 
Պալատի մարմինների լիազորությունների առավելագույն ժամկետը չորս տարի է:
4. Պալատի մարմինների ընդունած որոշումները պարտադիր են Պալատի անդամների համար:

5. Պալատի գույքը ձևավորվում է Պալատի անդամների անդամավճարներից, ինչպես նաև օրենքով չարգելված այլ միջոցներից:

6. Պալատի ֆինանսատնտեսական գործունեության նկատմամբ վերահսկողությունն իրականացնում է Պալատի խորհրդի կողմից ընտրված անկախ աուդիտը` Պալատի կանոնադրությամբ սահմանված պարբերականությամբ:

Հոդված 8. Պալատի ընդհանուր ժողովը
1. Պալատի ընդհանուր ժողովը Ճարտարապետների պալատի կառավարման բարձրագույն մարմինն է, որն իր գործունեությունն իրականացնում է տարեկան կամ արտահերթ գումարման միջոցով: Ընդհանուր ժողովն իրավազոր է, եթե դրան մասնակցում է Պալատի անդամների կեսից ավելին և միաժամանակ` արտոնագրված անդամների երկու երրորդը: Ընդհանուր ժողովի որոշումներն ընդունվում են մասնակիցների ձայների պարզ մեծամասնությամբ:
2. Ընդհանուր ժողովը գումարվում է Պալատի խորհրդի որոշմամբ: Արտահերթ ժողով կարող է գումարվել Պալատի անդամների մեկ քառորդի պահանջով:

3. Ընդհանուր ժողովը `
1) հաստատում է Պալատի կանոնադրությունը և էթիկայի կանոնները
2) ընտրում է Պալատի նախագահին և Պալատի խորհրդի անդամներին: Պալատի կանոնադրությամբ սահմանված կարգով դադարեցնում է նրանց լիազորությունները:

3) սահմանում է հանձնաժողովների թվակազմերը և ընտրում նրանց կազմում ընդգրկվող իր անդամներին
4) սահմանում է պալատի անդամավճարի  չափը տարեկան եկամտի 0,1% -ի չափով, ընդ որում այն չի կարող պակաս լինել բազային տուրքի հնգապատիկից և չի կարող լինել ավելի քան բազային տուրքի հազարապատիկը
5) սահմանում է պալատի անդամների անդամավճարներից, արտոնագրման և հավատարմագրման վճարներից պահվող տարեկան ոչ պակաս 10 %-ի չափով տոկոսադրույքները, որը պարտադիր նպատակաուղղում է պալատի անդամների կողմից իր մեղքով երրորդ անձանց պատճառված վնասի փոխհատուցմանը
6) հաստատում է Պալատի գործունեության տարեկան հաշվետվությունը` Պալատի նախագահի ներկայացմամբ:

7) հաստատում է Պալատի տարեկան բյուջեն` Պալատի նախագահի ներկայացմամբ
8) Պալատի անդամին զրկում է անդամությունից` Պալատի կանոնադրությամբ սահմանված դեպքերում և կարգով:

9) լուծում է Պալատի կանոնադրությամբ նախատեսված այլ հարցեր:
4. Պալատի ընդհանուր ժողովի իրավասությունը չի կարող փոխանցվել այլ մարմինների
5. Պալատի ընդհանուր ժողովի որոշումը կարող է բողոքարկվել դատական կարգով, այդ որոշումն ուժի մեջ մտնելուց հետո` մեկ ամսվա ընթացքում:

Հոդված 9. Պալատի խորհուրդը
1. Պալատի խորհրդի անդամների քանակը սահմանվում է Ճարտարապետների պալատի կանոնադրությամբ, որը չի կարող պակաս լինել տասներկու անդամից` չհաշված խորհրդի նախագահին:

2. Պալատի խորհրդի անդամները (բացառությամբ խորհրդի նախագահի) վարկանիշային կարգով ընտրվում են ընդհանուր ժողովի կողմից չորս տարի պաշտոնավարման ժամկետով:

3. Խորհրդի անդամի լիազորությունների վաղաժամկետ դադարեցման դեպքում այդ անդամի փոխարեն ներգրավվում է Պալատի խորհրդի անդամների վերջին ընտրության տվյալներով վարկանիշային հաջորդ առավել «կողմ» ձայներ ստացած անդամը՝ նախորդ անդամի լիազորությունների մնացած ժամանակահատվածի համար:

4. Պալատի խորհրդի նիստն իրավազոր է, եթե նիստին մասնակցում է անդամների կեսից ավելին: 

5. Պալատի խորհրդի նիստերի որոշումներն ընդունվում են նիստին ներկա անդամների ձայների պարզ մեծամասնությամբ:

6. Պալատի խորհրդի նիստերը հրավիրում է Պալատի նախագահը՝ ըստ անհրաժեշտության, սակայն տարեկան չորս անգամից ոչ պակաս: Խորհրդի նիստերը կարող են հրավիրվել նաև պալատի խորհրդի անդամների մեկ երրորդի կամ Պալատի երեսուն անդամների նախաձեռնությամբ:

7. Պալատի խորհուրդը`

1) հաստատում է որակավորման քննությունների ծրագրերն ու անցկացման կարգը
2) հաստատում է վերապատրաստման դասընթացների ծրագրերն ու ժամաքանակը
3) քննում է Պալատի կանոնադրության և /կամ/ էթիկայի կանոնների խախտման դեպքերը, կիրառում է կարգապահական տույժեր
4) սույն օրենքով նախատեսված դեպքերում, Պալատի կանոնադրությամբ սահմանված կարգով դադարեցնում կամ կասեցնում է ճարտարապետի կամ ճարտարագետի արտոնագրի, կամ օտարերկրյա ճարտարապետի հավատարմագրի գործողությունը
5) հաստատում է Ճարտարապետների պալատի աշխատակազմի հաստիքացուցակը
6) իրականացնում է սույն օրենքով և Ճարտարապետների պալատի կանոնադրությամբ սահմանված այլ լիազորություններ:

     Հոդված 10. Պալատի նախագահը
1. Պալատի նախագահը Ճարտարապետների պալատի գործադիր մարմնի բարձրագույն պաշտոնատար անձն է:

2. Պալատի կանոնադրությամբ սահմանված ընթացակարգով Պալատի նախագահն առաջադրվում է առնվազն տասնհինգ տարվա Ճարտարապետական մասնագիտական գործունեության ստաժ ունեցող անդամների կազմից, ընտրվում է ընդհանուր ժողովի կողմից փակ գաղտնի քվեարկությամբ, ձայների պարզ մեծամասնությամբ, չորս տարի ժամկետով, բայց ոչ ավելի, քան երկու անգամ անընդմեջ։
3. Պալատի նախագահը՝
1) ներկայացնում է Ճարտարապետների պալատը.

2) գործում է առանց լիազորագրի և տալիս է լիազորագրեր.

3) սահմանված կարգով կնքում է պայմանագրեր, այդ թվում՝ աշխատանքային.

4) բանկում բացում է Պալատի հաշվարկային և ոչ հաշվարկային հաշիվներ.

5) սահմանում է Պալատի աշխատակազմի աշխատողների ծառայողական լիազորությունների շրջանակը, նշանակում և ազատում է Պալատի աշխատակազմի աշխատողներին
6) ապահովում և կազմակերպում է Պալատի գրանցամատյանների վարումը
7) սույն օրենքով նախատեսված դեպքերում, պալատի կանոնադրությամբ նախատեսված կարգով պալատի անդամի նկատմամբ հարուցում է կարգապահական վարույթ.

8) Ճարտարապետների պալատի կանոնադրությամբ նախատեսված կարգով տնօրինում է Ճարտարապետների պալատի գույքը, այդ թվում` ֆինանսական միջոցները.

9) իրականացնում է օրենքով և Ճարտարապետների պալատի կանոնադրությամբ սահմանված այլ լիազորություններ:
4. Պալատի նախագահն ի պաշտոնե Ճարտարապետների պալատի խորհրդի նախագահն է։
5. Պալատի նախագահն իր լիազորություններն իրականացնելու համար կարող է նշանակել տեղակալներ` պալատի խորհրդի անդամների կազմից:

6. Պալատի նախագահի տեղակալը փոխարինում է Ճարտարապետների պալատի նախագահին նրա բացակայության ժամանակ:

Հոդված 11.Պալատի անդամները
1. Պալատի անդամներն են 

1) սույն օրենքով սահմանված ճարտարապետական մասնագիտական գործունեություն իրականացնող արտոնագրված ճարտարապետները:

2) սույն օրենքով սահմանված կարգով արտոնագրված ճարտարագետ-կոնստրուկտորները
3) Դաշնակից անդամների կարգավիճակով Պալատին կարող են անդամագրվել Պալատին 25 և ավելի տարիներ անդամակցած ճարտարապետները և սույն օրենքի 25-րդ հոդվածի 6-րդ մասով նշված անձինք, ինչպես նաև Պալատի խորհրդի որոշմամբ` ճարտարապետության ասպարեզում առանձնահատուկ վաստակ ունեցող այլ մասնագետները, որոնց ընտրության չափորոշիչները սահմանում է Պալատի խորհուրդը:
4) Միջազգային ասոցացված անդամների կարգավիճակով Պալատին կարող են անդամագրվել օտարերկրյա և քաղաքացիություն չունեցող ճարտարապետներ, որոնք ունեն այլ երկրում ստացած համապատասխան մասնագիտական որակավորման փաստաթղթեր կամ դրանց համարժեքը` ըստ տվյալ երկրի օրենսդրության:

2. Պալատի անդամների իրավունքներն ու պարտականություններն ըստ նրանց անդամակցության ձևի որոշվում են Պալատի կանոնադրությամբ` սույն օրենքով սահմանված պահանջների ապահովմամբ:

3. Պալատի անդամները մուծում են Պալատի կանոնադրությամբ սահմանված չափով տարեկան անդամավճարներ:

Հոդված 12.Պալատի անդամների գրանցամատյանները
1. Պալատի անդամների ոչ պետական գրանցամատյանների (այսուհետ` գրանցամատյաններ) ստեղծման հիմնական նպատակն է` ներդրողներին ճարտարապետական գործունեություն իրականացնող անձանց վերաբերյալ մատչելի ու հավաստի տեղեկատվության տրամադրումը, մրցակցության համար օբյեկտիվ պայմանների ստեղծումը: 

2. Պալատը վարում է իրեն անդամագրված անձանց գրանցամատյաններն ու պատասխանատու է տրամադրված տեղեկատվության հավաստիության համար: 

3. Գրանցամատյանների վարման կարգը, դրանցում ընդգրկվող տեղեկատվության բնույթն ու ձևաչափը մշակում և հաստատում է Պալատի խորհուրդը, նախապես «Անձնական տվյալների պաշտպանության մասին» ՀՀ օրենքով սահմանված կարգով ծանուցելով անձնական տվյալների պաշտպանության լիազոր մարմնին:

Հոդված 13. Ճարտարապետի մասնագիտական Էթիկայի կանոնները
1. Ճարտարապետի մասնագիտական Էթիկայի կանոնները հաստատվում են Պալատի ընդհանուր ժողովի կողմից և պարտադիր են բոլոր ճարտարապետների համար:

Հոդված 14. Ճարտարապետի հիմնական մասնագիտական իրավունքներն ու պարտականությունները
1. Ճարտարապետը մասնագիտական գործունեություն իրականացնելիս իրավունք ունի. 

1) մշակել քաղաքաշինական փաստաթղթեր կամ մասնակցել դրանց մշակմանը.

2) համակարգել քաղաքաշինական փաստաթղթերի բաժինների մշակումը.

3) ներկայացնել կառուցապատողի (պատվիրատուի) շահերը շինարարական կապալի պայմանագրի կնքման, շինարարություն իրականացնողի մրցույթի անցկացման գործընթացներում և/կամ տարբեր ատյաններում հանդես գալ որպես կառուցապատողի ներկայացուցիչ` համապատասխան լիազորագրի առկայությամբ;
4) կառուցվող օբյեկտի շինարարության ընթացքում իրականացնել հեղինակային հսկողություն, մասնակցել ավարտված օբյեկտի ընդունմանը` Հայաստանի Հանրապետության օրենսդրությամբ սահմանված կարգով. 

5) Հայաստանի Հանրապետության օրենսդրությամբ սահմանված կարգով մասնակցել քաղաքաշինական փաստաթղթերի փորձաքննությանը (սույն օրենքով սահմանված դեպքում` համապատասխան կարգի (դասի) արտոնագիր ունենալու պայմանով).

6) տրամադրել խորհրդատվություն` ճարտարապետության և շինարարության մեջ ներդրումային ծրագրերի իրականացման, նախագծման, շինարարության, ձևավորման (դիզայնի) և այլ մասնագիտական հարցերով. 

7) դասավանդել ուսումնական հաստատություններում, կատարել տեսական, գիտական և հետազոտական աշխատանքներ, զբաղեցնել հանրային ծառայության պաշտոններ, իրականացնել օրենքով չարգելված այլ գործունեություն:

2. Ճարտարապետը մասնագիտական գործունեություն իրականացնելիս պարտավոր է.

1) պահպանել Հայաստանի Հանրապետության օրենսդրության, տարածական պլանավորման փաստաթղթերի, նորմատիվատեխնիկական փաստաթղթերի և նախագծման թույլտվության պահանջներն ու պայմանները.

2) Հայաստանի Հանրապետության օրենսդրությամբ սահմանված` փորձաքննություն չպահանջող դեպքերում երաշխավորել ճարտարապետաշինարարական նախագծերի համապատասխանությունը սույն մասի 1-ին կետով նշված պահանջներին. 
3) անձնական ստորագրությամբ և դրոշմակնիքով (առկայության դեպքում) վավերացնել իր կողմից նախագծվող և(կամ) համակարգվող քաղաքաշինական փաստաթղթերի տիտղոսաթերթերը, բացատրագրերն ու հիմնական գծագրերը.

4) Պահպանել Էթիկայի կանոնների պահանջները.

5) մշտապես կատարելագործել իր մասնագիտական հմտությունները, սույն օրենքով սահմանված կարգով մասնակցել Պալատի կողմից կազմակերպվող անընդհատ ուսուցման և վերապատրաստման դասընթացներին:

3. Ճարտարապետը մասնագիտական գործունեություն իրականացնելիս իրավունք չունի.

1) առանց կառուցապատողի (պատվիրատուի) համաձայնության հրապարակել կամ տարածել նրա ներդրումային ծրագրերի կամ դրանց իրականացման մասին ծառայողական, առևտրային կամ բանկային գաղտնիք կազմող տեղեկություններ.

2) մասնակցել քաղաքաշինական փաստաթղթի նախագծման մրցույթին, եթե հանդիսանում է տվյալ մրցույթի կազմակերպիչը կամ ընդգրկված է տվյալ օբյեկտի մրցույթային հանձնաժողովի կազմում.

3) կատարել կառուցապատողի (պատվիրատուի) նախագծային առաջադրանքի պահանջները, եթե դրանք հակասում են Հայաստանի Հանրապետության օրենսդրության, նորմատիվ-տեխնիկական փաստաթղթերի, տարածական պլանավորման փաստաթղթերի կամ նախագծման թույլտվության պահանջներին կամ ելակետային տվյալներին: 

Հոդված 15. Ճարտարապետի մասնագիտական գործունեության արտոնագրումը 
1. Ճարտարապետական մասնագիտական գործունեության արտոնագիր կարող է ստանալ ֆիզիկական անձը, որը տիրապետում է Հայաստանի Հանրապետության պետական լեզվին, ունի Հայաստանի Հանրապետության կողմից ճանաչված «Ճարտարապետություն» մասնագիտությամբ բարձրագույն կրթություն, մագիստրոսի աստիճան և Ճարտարապետի մասնագիտությամբ առնվազն երեք տարվա աշխատանքային փորձ կամ բակալավրի աստիճան ու հինգ տարվա աշխատանքային փորձ և սահմանված կարգով հանձնել է որակավորման քննություն: 

2. “Կրթության մասին» Հայաստանի Հանրապետության օրենքով սահմանված կարգով իրականացվող լրացուցիչ ուսուցման ծրագրերով կարող է լրացվել սույն հոդվածի 1-ին մասով նշված աշխատանքային փորձի պակասը, հավասարեցնելով մեկ տարվա համար նախատեսված ուսուցման ծրագիրը մեկ տարվա աշխատանքային փորձին: 
3. Ճարտարապետների արտոնագրման նպատակով ստեղծվում է յոթ անդամներից բաղկացած հանձնաժողով, որի կազմում ներառվում են Պալատի և Լիազոր մարմնի երեքական ներկայացուցիչներ և մեկ ներկայացուցիչ Ճարտարապետության և շինարարության Հայաստանի ազգային համալսարանից: Պալատի ներկայացուցիչներն ընտրվում են Պալատի ընդհանուր ժողովի կողմից: Հանձնաժողովի կազմը հաստատվում է Պալատի ընդհանուր ժողովի կողմից, այլ մարմինների ներկայացուցիչներին ընդգրկելով ըստ ներկայացման: Հանձնաժողովի լիազորությունների ժամկետի ընթացքում հանձնաժողովի անդամի մահվան կամ անհայտ բացակայող ճանաչվելու կամ հրաժարական ներկայացնելու պատճառով հանձնաժողովի կազմում փոփոխությունները հաստատվում են Պալատի խորհրդի որոշմամբ, ընդ որում պալատի ներկայացուցիչն ընտրվում է խորհրդի կողմից, իսկ այլ մարմնի ներկայացուցիչն ընդգրկվում է տվյալ մարմնի ներկայացմամբ:

4. Որակավորման քննությունների ծրագրերն ու անցկացման կարգը սահմանում է Պալատի խորհուրդը, համաձայնեցնելով Լիազոր մարմնի և Ճարտարապետության և շինարարության Հայաստանի ազգային համալսարանի հետ:
5. Մասնագիտական գործունեության արտոնագիր ստանալու համար հավակնորդը որակավորման քննություն է հանձնում Պալատի խորհրդի կողմից սահմանված որակավորման սանդղակի պահանջներով ու ծրագրերով։ Որակավորման սանդղակով սահմանվում են ճարտարապետի արտոնագրի կարգեր (դասեր)` Հայաստանի Հանրապետության օրենսդրությամբ սահմանված` շինարարության օբյեկտների ռիսկայնության աստիճաններին համապատասխան: 

6. Որակավորման քննությունը չհանձնած հավակնորդին թույլատրվում է այն հանձնել վերապատրաստման դասընթացներ անցնելուց հետո` Պալատի խորհրդի սահմանած ժամաքանակով:

7. Պալատին անդամագրված ճարտարապետը տասնօրյա ժամկետում, Պալատի խորհրդի կողմից սահմանված արարողակարգով, ստանում է Պալատի կնիքով և Պալատի նախագահի ստորագրությամբ վավերացված համապատասխան կարգի(դասի) արտոնագիր, որի ձևը հաստատվում է Պալատի խորհրդի կողմից:

8. Արտոնագիրը տրվում է անժամկետ` առանց տարիքային սահմանափակման։ 

Հոդված 16. Ճարտարագետ-կոնստրուկտորների արտոնագրումը 
Պալատն իրականացնում է նաև ճարտարագետ-կոնստրուկտորների արտոնագրումն ըստ սույն օրենքի 15-րդ հոդվածի 4-րդ մասով սահմանված կարգերի (դասերի): 
1. Ճարտարագետ-կոնստրուկտորների արտոնագրման նպատակով ստեղծվում է հանձնաժողով, որը ձևավորվում է սույն օրենքի 15-րդ հոդվածի 3-րդ մասով սահմանված կարգով:

2.  Որակավորման քննությունների ծրագրերն ու անցկացման կարգը, սահմանվում են Պալատի խորհրդի կողմից` համաձայնեցնելով Լիազոր մարմնի և Ճարտարապետության և շինարարության Հայաստանի ազգային համալսարանի հետ:

3. Ճարտարագետ-կոնստրուկտորի արտոնագիր կարող է ստանալ ֆիզիկական անձը որը տիրապետում է Հայաստանի Հանրապետության պետական լեզվին, ունի Հայաստանի Հանրապետության կողմից ճանաչված «Ճարտարագիտություն» մասնագիտությամբ բարձրագույն կրթություն, մագիստրոսի աստիճան և մասնագիտական առնվազն երեք տարվա աշխատանքային փորձ կամ բակալավրի աստիճան ու հինգ տարվա աշխատանքային փորձ և սահմանված կարգով հանձնել է որակավորման քննություն:

4. Արտոնագրված ճարտարագետ-կոնստրուկտորը ճարտարագիտական ծառայություններ մատուցելու նպատակով կարող է ստեղծել և գրանցել Հայաստանի Հանրապետության օրենսդրությամբ նախատեսված կազմակերպական-իրավական ցանկացած ձև կամ պայմանագրային հիմունքներով աշխատել ճարտարապետական կամ ճարտարագիտական ծառայություններ մատուցող որևէ իրավասու անձի մոտ կամ կազմակերպությունում:

Հոդված 17. Պալատի կողմից կազմակերպվող լրացուցիչ ուսուցման և վերապատրաստման դասընթացները
1. Ճարտարապետների և ճարտարագետ-կոնստրուկտորների մասնագիտական հմտությունների մշտապես կատարելագործմանն աջակցելու նպատակով Պալատը կազմակերպում և համակարգում է մասնագիտական վերապատրաստման դասընթացներ (այսուհետ` դասընթաց)` ոլորտի կրթական հաստատությունների հետ համատեղ մշակված ծրագրերով, որոնք «Կրթության մասին» ՀՀ օրենքով սահմանված կարգով համաձայնեցվում են կրթության ոլորտի պետական լիազորված մարմնի հետ:
2. Պալատի վերապատրաստման դասընթացներին մասնակցությունը կամավոր է, բացառությամբ սույն օրենքի 15-րդ հոդվածի 5-րդ մասով սահմանված դեպքերի:

3. Դասընթացներն իրականացվում են սույն օրենքով և Պալատի կանոնադրությամբ սահմանված կարգով, ժամաքանակով ու պայմաններով:

4. Պալատի կողմից կազմակերպվող տարեկան դասընթացներին մասնակցությունը հավասարեցվում է սույն օրենքի 15-րդ հոդվածի 1-ին մասով պահանջվող մեկ տարվա մասնագիտական աշխատանքային փորձառությանը:

     Հոդված 18. Արտոնագրի գործողության դադարեցումը
1. Ճարտարապետի (ճարտարագետ-կոնստրուկտորի) արտոնագրի գործողությունը դադարեցվում է Պալատի կանոնադրությամբ սահմանված կարգով, եթե՝ 
1) նա գրավոր դիմում է  արտոնագրի գործողությունը դադարեցնելու համար. 
2) նա մեկ տարվա ընթացքում երեք անգամ ենթարկվել է կարգապահական տույժի՝ նկատողություն, խիստ նկատողություն: 

3) նա մահացել է, կամ ուժի մեջ է մտել նրան մահացած ճանաչելու մասին դատարանի որոշումը. 

4) լրացել է արտոնագրի գործողության վերականգնման` սույն օրենքի 19-րդ հոդվածի 4-րդ մասով սահմանված ժամկետը և վերականգնման դիմում չի ներկայացվել
5) նա հինգ տարի անընդմեջ չի զբաղվել մասնագիտական գործունեությամբ և չի դիմել վերավորակավորման համար:

2. Արտոնագրի գործողությունը դադարեցվում է այն ուժը կորցրած ճանաչելով: 

3. Արտոնագիրն ուժը կորցրած ճանաչելու մասին որոշումը կարող է մեկամսյա ժամկետում բողոքարկվել դատական կարգով: 

4. Ճարտարապետն (ճարտարագետ-կոնստրուկտորն) իրավունք ունի դիմելու նոր արտոնագիր ստանալու համար արտոնագրի գործողությունը դադարեցնելուց մեկ տարի անց: 

  Հոդված 19. Արտոնագրի գործողության կասեցումը 

1. Արտոնագրի գործողությունը կասեցվում է Պալատի կանոնադրությամբ սահմանված կարգով եթե Ճարտարապետը (ճարտարագետ-կոնստրուկտորը)՝ 

1)  չի մուծել Պալատի կանոնադրությամբ սահմանված տարեկան անդամավճարը, 

2) օրենքով սահմանված կարգով ճանաչվել է անհայտ բացակայող. 
3) իր դիմումի համաձայն
2. Սույն հոդվածի առաջին մասի 1-ին կետով նախատեսված հիմքերով արտոնագիրը կասեցված անդամը Պալատի մարմինների ընտրություններին չի մասնակցում : 

3. Uույն հոդվածի առաջին մաuով նախատեuված հիմքերը վերանալուց հետո, 45 օրվա ընթացքում,   ճարտարապետի (ճարտարագետ-կոնստրուկտորի) արտոնագրի գործողությունը վերականգնվում է այն ճարտարապետի (ճարտարագետ-կոնստրուկտորի) դիմումի հիման վրա, որի արտոնագրի գործողությունը կաuեցվել էր: 

4. Արտոնագրի գործողությունը վերականգնելը մերժվում է միայն կեղծ տվյալներ ներկայացնելու պատճառով: Արտոնագրի գործողության վերականգնելը մերժելու մաuին որոշումը կարող է բողոքարկվել դատական կարգով: 

5. Հանրային ծառայության պաշտոն զբաղեցնող ճարտարապետի կողմից «Հանրային ծառայության մասին» ՀՀ օրենքի պահանջների խախտում` պաշտոնատար անձի այլ գործունեությամբ զբաղվելու սահմանափակումների մասով, հայտնաբերվելու դեպքում Պալատի խորհուրդը երկու ամիս ժամկետով կասեցնում է ճարտարապետի արտոնագրի գործողությունը և հաղորդում ներկայացնում համապատասխան մարմնին` խախտման փաստի վերաբերյալ ծառայողական քննություն իրականացնելու խնդրանքով: Ծառայողական քնության արդյունքների հիման վրա կասեցման մասին որոշումը չեղյալ է համարվում կամ հաստատվում է նոր ժամկետով` մինչև խախտման հիմքերի վերանալը:
Հոդված 20. Օտարերկրյա և քաղաքացիություն չունեցող անձանց մասնագիտական գործունեության հավատարմագրումը
1. Օտարերկրյա և քաղաքացիություն չունեցող (այսուհետ` օտարերկրյա) ճարտարապետը Հայաստանի Հանրապետությունում ճարտարապետական գործունեություն կարող է իրականացնել սույն օրենքին, այլ օրենքներին և իրավական ակտերին, ինչպես նաև ոլորտին առնչվող միջազգային պայմանագրերին (դրանց առկայության դեպքում) համապատասխան: 

2. Օտարերկրյա ճարտարապետը Հայաստանի Հանրապետությունում գործում է իր պետության կողմից տրված համապատասխան մասնագիտական որակավորման փաստաթղթի կամ այլ համարժեք փաստաթղթի և Պալատի կողմից տրված հավատարմագրի հիման վրա` Հայաստանի Հանրապետության օրենսդրությամբ սահմանված պահանջներին համապատասխան:
3. Օտարերկրյա ճարտարապետի հավատարմագրումն իրականացվում է սույն օրենքի 15-րդ հոդվածի 3-րդ մասով սահմանված հանձնաժողովի կողմից` ՀՀ կառավարության որոշմամբ սահմանված կարգով:

4. Հավատարմագրի գործողությունը կարող է դադարեցվել, եթե`

1) օտարերկրյա ճարտարապետը թույլ է տվել սույն օրենքի, «Քաղաքաշինության մասին» ՀՀ օրենքի կամ դրանցից բխող իրավական ակտերի խախտում.

2) դադարեցվել է սույն հոդվածի 2-րդ մասով նշված փաստաթղթի գործողությունը` այն տրամադրած պետության կողմից:

5. Հայաստանի Հանրապետության և միջազգային կազմակերպությունների կամ օտարերկրյա պետությունների ստորագրած միջազգային պայմանագրերի կամ համաձայնագրերի համաձայն իրականացվող ներդրումային ծրագրերի շրջանակներում կամ միջազգային ճարտարապետական մրցույթում քաղաքաշինական փաստաթղթերի մշակման հաղթող ճանաչված և օտարերկրյա պետությունների կողմից տրված համապատասխան մասնագիտական որակավորման փաստաթղթեր ունեցող օտարերկրյա ֆիզիկական և իրավաբանական անձինք սույն օրենքի ուժով ստանում են Հայաստանի Հանրապետությունում գործունեություն իրականացնելու իրավունք, եթե միջազգային պայմանագրով (համաձայնագրով) կամ ճարտարապետական մրցույթի պայմաններով այլ բան նախատեսված չէ:

6. Հավատարմագրման համար օտարերկրյա ֆիզիկական և իրավաբանական անձանցից (բացառությամբ սույն հոդվածի 5-րդ մասով նշված դեպքերի) գանձվում է Պալատի կանոնադրությամբ սահմանված համապատասխան չափի վճար:

7. Սույն հոդվածի կարգը կիրառվում է նաև այն դեպքում, երբ Հայաստանի Հանրապետության քաղաքացի հանդիսացող անձը ցանկություն է հայտնում գործունեություն ծավալել Հայաստանում, այլ երկրի կողմից տրված համապատասխան մասնագիտական որակավորման փաստաթղթերի հիման վրա:

Հոդված 21. Արտոնագրման և հավատարմագրման վճարները
1.   Ճարտարապետների և ճարտարագետ-կոնստրուկտորների արտոնագրման վճարի  և օտարերկրյա և քաղաքացիություն չունեցող անձանց մասնագիտական գործունեության հավատարմագրման վճարի չափը սահմանվում է բազային տուրքի քառասնապատիկի չափով:

Հոդված 22. Արտոնագրված Ճարտարապետի (ճարտարագետ-կոնստրուկտորի) կարգապահական պատասխանատվությունը 

1. Ճարտարապետը(ճարտարագետ-կոնստրուկտորը) ենթակա է կարգապահական պատասխանատվության սույն օրենքի և Պալատի կանոնադրության պահանջները խախտելու, իր մասնագիտական պարտականությունները չկատարելու համար: Ճարտարապետը կարգապահական պատասխանատվություն է կրում նաև ճարտարապետի մասնագիտական էթիկայի և վարվեցողության կանոնների խախտման համար: 
2. Կարգապահական վարույթ հարուցվում է Պալատի կանոնադրությամբ սահմանված կարգով, ստացված գրավոր հաղորդումների կամ զանգվածային լրատվության միջոցների հրապարակումների հիման վրա:

3. Արտոնագրված Ճարտարապետի(ճարտարագետ-կոնստրուկտորի) նկատմամբ կարգապահական վարույթ հարուցելը, կարգապահական խախտման վերաբերյալ հաղորդումների քննարկման կարգը, Ճարտարապետի(ճարտարագետ-կոնստրուկտորի) և դիմողի իրավունքները կարգապահական վարույթում, սահմանվում են սույն օրենքով և Պալատի կանոնադրությամբ:

Հոդված 23. Արտոնագրված Ճարտարապետի (ճարտարագետ-կոնստրուկտորի) նկատմամբ կիրառվող կարգապահական տույժերի տեսակները 

1. Կարգապահական խախտման համար Ճարտարապետի (ճարտարագետ-կոնստրուկտորի) նկատմամբ կարող է նշանակվել հետևյալ կարգապահական տույժերից մեկը. 

1) նկատողություն. 

2) խիստ նկատողություն, 

3) արտոնագրի գործողության դադարեցում
4) միավորման անդամությունից հեռացում 

2. Կարգապահական տույժեր նշանակելիս հաշվի են առնվում արարքի ծանրությունը, հաճախությունը, առաջացած հետևանքները և պատճառված վնասի չափը։ 

3. Կարգապահական տույժի նշանակումը կարող է բողոքարկվել դատական կարգով` տույժի նշանակման օրվանից հետո` մեկամսյա ժամկետում։ 

4. Կարգապահական տույժն ուժի մեջ է այն նշանակելու օրվանից մեկ տարի ժամկետով:
5. Սույն հոդվածի առաջին մասի 3-րդ ենթակետի կիրառման պարագայում ճարտարապետը(ճարտարագետ-կոնստրուկտորը) զրկվում է Պալատի մարմիններում ընտրվելու իրավունքից` մինչև սույն օրենքով նախատեսված կարգով արտոնագրի վերականգնումը:

6. Պալատի անդամությունից հեռացված արտոնագրված ճարտարապետը (ճարտարագետ-կոնստրուկտորը) իր անդամակցությունը կարող է վերականգնել ծանուցման օրվանից երկու տարի հետո, որից հետո ևս երեք տարի չի կարող ընտրվել Պալատի մարմիններում:

Գ Լ ՈՒ Խ 6

ԱՆՑՈՒՄԱՅԻՆ ԵՎ ԵԶՐԱՓԱԿԻՉ ԴՐՈՒՅԹՆԵՐ
Հոդված 24. Պալատի պետական գրանցումը  
1. Սույն օրենքն ուժի մեջ մտնելու օրվան հաջորդող երկու ամսվա ընթացքում Հայաստանի Հանրապետության օրենսդրությամբ սահմանված կարգով  «Հայաստանի ճարտարապետների միավորում» կազմակերպությունն իրավունք ունի վերակազմավորման միջոցով ստեղծել «Հայաստանի Հանրապետության ճարտարապետների պալատ» ինքնակարգավորվող կազմակերպությունը (ՀՀ «Ճարտարապետների պալատ» ԻԿԿ):
2. Վերակազմավորման որոշումն ընդունելուց և Պալատի կանոնադրությունը հաստատելուց հետո ընդհանուր ժողովն իրականացնում  է նաև սույն օրենքով նախատեսված`  Պալատի մարմինների ընտրությունը:

3. «Հայաստանի Հանրապետության ճարտարապետների պալատ» ինքնակարգավորվող կազմակերպությունը հանդիսանում է «Հայաստանի ճարտարապետների միավորում» կազմակերպության իրավահաջորդը:

  Հոդված 25. Անցումային դրույթներ 
1. Պալատի գրանցման օրվան հաջորդող վեց ամսվա ընթացքում Պալատը մշակում և հաստատում է Պալատի գործունեությանն առնչվող` սույն օրենքով սահմանված անհրաժեշտ փաստաթղթերը:

2. Հայաստանի Հանրապետության կառավարությունը սույն օրենքն ուժի մեջ մտնելուց հետո վեց ամսվա ժամկետում ապահովում է քաղաքաշինության բնագավառում քաղաքաշինական փաստաթղթերի մշակման գործունեության լիցենզավորման կարգի համապատասխանությունը սույն օրենքով սահմանված պահանջներին:

3. «Հայաստանի ճարտարապետների միավորում» հասարակական կազմակերպության անդամները, ինչպես նաև Հայաստանի  Հանրապետության  տարածքում «Լիցենզավորման մասին» Հայաստանի Հանրապետության օրենքի պահանջներին համապատասխան ճարտարապետական  մասնագիտական գործունեություն իրականացրած և սույն օրենքի 16-րդ հոդվածի պահանջներին բավարարող ֆիզիկական անձինք սույն օրենքի ուժի մեջ մտնելուց հետո կարող են ստանալ Պալատի արտոնագրեր` առանց որակավորման քննություն հանձնելու, ներկայացնելով ճարտարապետական մասնագիտական գործունեություն իրականացնելու փաստը հաստատող համապատասխան փաստաթղթեր:

4. Սույն օրենքի 16-րդ հոդվածով նախատեսված` կրթության և փորձառության պահանջներին չբավարարող անձինք արտոնագիր կարող են ստանալ միայն նույն հոդվածով սահմանված կարգով:

5. Մինչև երկաստիճան ուսումնական համակարգին (բակալավրիատ և մագիստրատուրա) անցնելը Հայաստանի Հանրապետության կողմից ճանաչված մասնագիտական բարձրագույն ուսումնական հաստատություն ավարտած ճարտարապետներն արտոնագիր են ստանում սույն օրենքի 17-րդ հոդվածով մագիստրոսի աստիճան ունեցողների համար նախատեսված կարգով:

6. Պալատի գրանցմանը հաջորդող հինգ տարիների ընթացքում, իրենց դիմումի համաձայն` Պալատի դաշնակից անդամ կարող են դառնալ «Հայաստանի ճարտարապետների միավորում» հասարակական կազմակերպությանը (նախկինում` Հայաստանի ճարտարապետների միություն) 25 և ավելի տարիներ անդամակցած կամ այդ կազմակերպության անդամ չհանդիսացող, սակայն նույնքան տարիների անընդմեջ ճարտարապետական գործունեություն իրականացրած անձինք:

     Հոդված 26. Սույն օրենքի ուժի մեջ մտնելը
1. Սույն օրենքն ուժի մեջ է մտնում պաշտոնական հրապարակման օրվան հաջորդող տասներորդ օրը, բացառությամբ սույն օրենքի 6-րդ հոդվածի 6-րդ մասի 1-ին, 4-րդ, 5-րդ և 6-րդ կետերի, 12-րդ հոդվածի, 15-րդ հոդվածի 2-րդ և 4-րդ մասերի և 17-րդ հոդվածի:

2. Սույն օրենքի 6-րդ հոդվածի 6-րդ մասի 1-ին, 4-րդ, 5-րդ և 6-րդ կետերը, 12-րդ հոդվածը, 15-րդ հոդվածի 2-րդ և 4-րդ մասերը և 17-րդ հոդվածը ուժի մեջ են մտնում սույն օրենքի պաշտոնական հրապարակման օրվանը հաջորդող օրվանից ութ ամիս հետո:

ՀՀ կառավարությանն առընթեր քաղաքաշինության 

պետական կոմիտեի նախագահ                                      Նարեկ Սարգսյան
ՀԻՄՆԱՎՈՐՈՒՄ

«ՃԱՐՏԱՐԱՊԵՏԱԿԱՆ ԳՈՐԾՈՒՆԵՈՒԹՅԱՆ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔԻ ՆԱԽԱԳԾԻ ԸՆԴՈՒՆՄԱՆ
	1.
	Անհրաժեշտությունը

	
	«Ճարտարապետական գործունեության մասին» Հայաստանի Հանրապետության օրենքի նախագիծը մշակվել է Հայաստանի Հանրապետության կառավարության 2015 թվականի հունվարի 15-ի N111-Ն որոշմամբ հաստատված N1 հավելվածի (ՀՀկառավարության 2015 թվականի գործունեության միջոցառումների ծրագիր) 62-րդ կետով սահմանված միջոցառման կատարումն ապահովելու նպատակով:

Նախագծի ընդունումը պայմանավորված է Հայաստանի Հանրապետությունում ճարտարապետական գործունեությանն առնչվող իրավահարաբերությունների հստակեցման, տարբեր բարդության քաղաքաշինական փաստաթղթերի մշակման գործընթացի կանոնակարգման առանձնահատկությունները սահմանելու անհրաժեշտությամբ:
Իրավական առումով օրենքի ընդունման անհրաժեշտությունը հիմնավորվում է նախ և առաջ Առևտրի համաշխարհային կազմակերպությանը Հայաստանի Հանրապետության անդամակցության փաստով, քանի որ «Ծառայությունների առևտուր» գլխավոր համաձայնագրում ճարտարապետական և ճարտարագիտական ծառայությունները դասվում են մասնագիտական գործունեությունների շարքին, իսկ նման գործունեության իրավունքը ամբողջ աշխարհում տրվում է մասնագետ ֆիզիկական անձանց` որոշակի արտոնագրման ընթացակարգերին մասնակցելու միջոցով:

ՀՀ էկոնոմիկայի նախարարի 2013թ. սեպտեմբերի 19-ի N 874-Ն հրամանով հաստատված` «Տնտեսական գործունեության տեսակների դասակարգիչ» փաստաթղթով  ճարտարապետությունն ընդգրկված է   «M-Մասնագիտական, գիտական և տեխնիկական գործունեություն»  խմբում: 

 Ի դեպ` շինարարությունն  առանձին (F) խմբով է ներկայացված: 

Օրենքի նախագծի մշակման ընթացքում ուսումնասիրվել է միջազգային փորձը: Մասնավորապես` ԱՄՆ-ի, Մեծ Բրիտանիայի, Ֆրանսիայի, Ավստրալիայի, Կանադայի, Չեխիայի, Լեհաստանի, Բուլղարիայի և այլ երկրների: Ռուսական մասնագիտական հանդեսներում հատկապես հանգամանալից ներկայացված է Ամերիկայի Միացյալ նահանգների ճարտարապետական գործունեության կարգավորման փորձը (հղումներ` http://geum.ru/next/art-93873.php;

http://archpeter.ru/arkhiv/2012/06/k-voprosu-o-sozdanii-sistemy-nepreryvnogo- professionalnogo-arkhitekturnogo-obrazovanija-v-rossii/ ;

http://www.stroy-ua.net/arkhytektura-y-hradostroytelstvo/news.html ;

http://old.uar.ru/architecture/articles/1067/;

http://refdb.ru/look/1921268.html ):

Իրենց տարբերություններով ու յուրահատկություններով հանդերձ, բոլոր երկրներում գործում են միևնույն սկզբունքները, որոնցից ամենահիմնականը ոլորտը կարգավորող մասնագիտական միավորման առկայությունն է: Դրանք տարբեր երկրներում տարբեր անվանումներ ունեն, սակայն կազմավորման և գործելու սկզբունքները նույնն են.

· ֆիզիկական անձանց անդամակցության վրա հիմնված  ոչ առևտրային, ոչ կառավարական   հաստատություններ են (ինստիտուտ, միություն, պալատ, և այլն) 

· գործում են ինքնակարգավորման սկզբունքով,  օրենքի հիման վրա

· ազգային, համապետական ընդգրկում ունեն, այսինքն այդ լիազորություններով միակն են երկրում

Բացառապես այդ կազմակերպություններն են, որ իրականացնում են արտոնագրում և գրանցում (ճարտարապետների ռեեստրի վարում), հաստատում են էթիկայի կանոնները և վերահսկում դրանց կատարումը, մշակում են անընդհատ ուսուցման ծրագրերը և կազմակերպում դասընթացները, սահմանում են շրջանավարտների պրակտիկայի կանոնները, կազմակերպում և հետևում են դրանց պատշաճ անցկացմանը, մշակում են պայմանագրերի օրինակելի ձևեր, աշխատանքների և ծառայությունների գնահատման մեթոդական ցուցումներ, միջոցներ են ձեռնարկում դեմպինգային քաղաքականության իրականացման ուղղությամբ և այլն:

Բոլոր այս կազմակերպություններն անդամ են Ճարտարապետների միջազգային միության (UIA_ International  Union OF Architects), որի Համաձայնագրի ստանդարտներում (բնագիրը`  Accord on Recommended International Standards of Professionalism in Architectural Practice,  ռուսերեն օրիգինալ թարգմանությունը` Соглашение МСА по рекомендуемым международным стандартам профессионализма в архитектурной практике) հանգամանալից շարադրված են ճարտարապետի մասնագիտական գործունեության հիմնարար սկզբունքները, հասկացություններն ու ստանդարտները, որոնք հնարավորություն են ստեղծում փոխադարձ ճանաչման, մասնագետների ու ծառայությունների ազատ փոխանակման համար: Հիմնական սկզբունքներն են`

1) Ճարտարապետը հիմնական գործող անձն է և կրում է ճարտարապետական գործունեության ընթացքի և արդյունքի ողջ պատասխանատվությունը

2) Որպեսզի Ճարտարապետը կարողանա ինքնուրույն գործունեություն ծավալել նա պետք է ձեռք բերի ճարտարապետի կոչում, բավարարելով որոշակի պահանջների, այն է`

 ա) կրթություն ակրեդիտացված ծրագրով, ակրեդիտացված ԲՈՒՀ-ում

 բ)  աշխատանքային պրակտիկա (ինտերն) որոշակի ժամկետով (3-5տարի)

 գ)  քննություն արտոնագիր ստանալու համար

 դ)  արտոնագրում և գրանցում

3) Անընդհատ ուսուցման պահանջը` արտոնագրված ճարտարապետը պարտավոր է տարվա ընթացքում որոշակի ժամաքանակ տրամադրել կատարելագործման դասընթացներին (Եվրոպայում`35ժամ)

4) Կազմակերպությունը հաստատում է մասնագիտական էթիկայի կանոններ, որոնք պարտադիր են տվյալ երկրում գործող բոլոր ճարտարապետների համար:

Իհարկե տարբեր երկրների օրենսդրությունը զարգացման տարբեր ճանապարհ է անցել, ընդ որում շատ երկրներում ճարտարապետության մասնագիտական կարգավորման խնդիրը երբևէ պետական լիազորություն չի եղել: Բրիտանական ճարտարապետների թագավորական ինստիտուտը-RIBA-հիմնադրված 1834թ., Ամերիկյան ճարտարապետների ինստիտուտը-AIA-1857թ., Ֆրանսիայի ճարտարապետների օրդենը-Ordre des architects և այլ երկրների համանման կազմակերպությունները միակն են իրենց երկրում, գործում են օրենքի հիման վրա և կարգավորում են մասնագիտության ամբողջ ընթացքը, սկսած կրթությունից վերջացրած արտոնագրմամբ և անընդհատ ուսուցման կազմակերպմամբ, մշակում և հաստատում են  տեխնիկական նորմատիվներ ու ազգային ստանդարտներ:

Ռուսաստանի Դաշնությունում 2010 թվականից դադարեցվել է պետական լիցենզավորումը և հիմնադրվել  Ինքնակարգավորվող կազմակերպությունների համակարգը (Саморегулируемые организации_СРО), իր ազգային և ռեգիոնալ մակարդակներով: Սկզբունքն այն է, որ գործունեություն ծավալելու թույլտվության (допуск) է տրամադրվում իրավաբանական անձանց: Սա ըստ էության տվյալ ոլորտում տնտեսավարման թույլտվություն է, որը միջազգային պրակտիկայում ճարտարապետական գործունեության նկատմամբ չի կիրառվում: Ֆիզիկական անձանց արտոնագրման համակարգի ներդրման նպատակով ՌԴ ճարտարապետների միության նախաձեռնությամբ հիմնադրվել և 06.05.2013թ. գրանցվել է ՌԴ ճարտարապետների ազգային պալատը (Национальная Палата Архитекторов http://npa.org.ru/npa/ ):

Ինքնակարգավորվող կազմակերպությունների համակարգեր են ներդրվում   

նաև  Ուկրաինայում և Բելառուսում:

Հայաստանի Հանրապետությունը նույնպես համանման օրենսդրական փորձի 

կիրառման օրինակներ ունի, մասնավորապես` ՀՀ դատական օրենսգրքում 

հաշտարարների վերաբերյալ  կամ  «Սնանկության մասին»   ՀՀ օրենքում 

սնանկության գործերով կառավարիչների վերաբերյալ իրավական 

մեխանիզմները:



	2.
	Ընթացիկ իրավիճակը և խնդիրները

	
	Հայաստանի Հանրապետությունում քաղաքաշինական գործունեության հիմնադրույթներն ու այդ գործունեության հետ կապված հարաբերությունները կարգավորվում են «Քաղաքաշինությանմասին» Հայաստանի Հանրապետության օրենքով և դրա կիրարկումն ապահովող իրավական ակտերով:

Դրա հետ մեկտեղ, հստակեցման կարիք ունեն ճարտարապետական մասնագիտական գործունեության կազմակերպմանն առնչվող մի շարք խնդիրներ, ինչպիսիք են` Հայաստանի Հանրապետության կառավարության դասակարգմամբ` բարձր և բարձրագույն ռիսկայնության աստիճանի (կատեգորիայի) օբյեկտներին առնչվող` ճարտարապետական գործունեության արտոնագրման, մասնագիտական էթիկայի և վարվեցողության կանոնների, ինչպես նաև ճարտարապետի մասնագիտական իրավունքների ու պարտականությունների վերաբերյալ հարցերը:



	3.
	Տվյալ բնագավառում իրականացվող քաղաքականությունը

	
	Ոլորտը կարգավորող օրենսդրությամբ չեն կանոնակարգվում ճարտարապետների մասնագիտական գործունեությանն առնչվող մի շարք խնդիրներ, մասնավորապես,ներկայումս ճարտարապետական մասնագիտական գործունեության իրավունքը չի նախատեսում համապատասխան մասնագիտական որակավորման պահանջ` կախված նախագծվող օբյեկտի բարդությունից, նշանակությունից կամ ծավալից, ինչը հաճախ հանգեցնում է քաղաքաշինական կենսամիջավայրի խեղաթյուրմանը, ոչ բավարար որակական հատկանիշներ ունեցող ճարտարապետական նախագծերի իրագործմանը: 



	4.
	Կարգավորման նպատակը և բնույթը

	
	Նախագծի մշակման հիմնական նպատակն է`ապահովել կառուցապատվող միջավայրի, շենքերի ու շինությունների հարմարավետությունը, անվտանգությունն ու հուսալիությունը, ճարտարապետների իրավունքների և օրինական շահերի պաշտպանությունը,ինչպեսնաևքաղաքացու և հասարակության պաշտպանվածությունը ճարտարապետության ոլորտում ոչ արհեստավարժ գործունեության բացասական հետևանքներից:



	5.
	Նախագծի մշակման գործընթացում ներգրավված ինստիտուտները և անձիք

	
	Նախագիծը մշակվել է Հայաստանի Հանրապետության քաղաքաշինության նախարարության և Հայաստանի ճարտարապետների միավորման հետ համատեղ:



	6.
	Ակնկալվող արդյունքը

	
	«Ճարտարապետական գործունեության մասին» Հայաստանի Հանրապետության օրենքի ընդունմամբ ակնկալվում է ճարտարապետական գործունեության մասնագիտական որակի բարձրացում, բնագավառում առողջ մրցակցության ստեղծում: 



	7.
	Այլ տեղեկություններ (եթե այդպիսիք առկա են) 

	
	-


ՀՀ կառավարությանն առընթեր քաղաքաշինության 

պետական կոմիտեի նախագահ                                      Նարեկ Սարգսյան
ՏԵՂԵԿԱՆՔ
«ՃԱՐՏԱՐԱՊԵՏԱԿԱՆ ԳՈՐԾՈՒՆԵՈՒԹՅԱՆ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔԻ ՆԱԽԱԳԾԻ ԸՆԴՈՒՆՄԱՆ ԿԱՊԱԿՑՈՒԹՅԱՄԲ ՊԵՏԱԿԱՆ ԿԱՄ ՏԵՂԱԿԱՆ ԻՆՔՆԱԿԱՌԱՎԱՐՄԱՆ ՄԱՐՄԻՆՆԵՐԻ ԲՅՈՒՋԵՆԵՐԻ ՎՐԱ ԱԶԴԵՑՈՒԹՅԱՆ ՄԱՍԻՆ
«Ճարտարապետական գործունեության մասին» Հայաստանի Հանրապետության օրենքի նախագծի ընդունման կապակցությամբ պետական կամ տեղական ինքնակառավարման մարմինների բյուջեներում ծախսերի ավելացման և նվազեցման անհրաժեշտություն չի առաջանում:

ՀՀ կառավարությանն առընթեր քաղաքաշինության 

պետական կոմիտեի նախագահ                                      Նարեկ Սարգսյան
	ՏԵՂԵԿԱՆՔ
«ՃԱՐՏԱՐԱՊԵՏԱԿԱՆ ԳՈՐԾՈՒՆԵՈՒԹՅԱՆ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔԻ ՆԱԽԱԳԾԻ ԸՆԴՈՒՆՄԱՆ ԿԱՊԱԿՑՈՒԹՅԱՄԲ ԱՅԼ ԻՐԱՎԱԿԱՆ ԱԿՏԵՐԻ ԸՆԴՈՒՆՄԱՆ ԱՆՀՐԱԺԵՇՏՈՒԹՅԱՆ ՄԱՍԻՆ


	1.
	Այլ իրավական ակտերում փոփոխությունների և/կամ լրացումների անհրաժեշտությունը.

	
	«Ճարտարապետական գործունեության մասին» Հայաստանի Հանրապետության օրենքի նախագծի ընդունման դեպքում անհրաժեշտ է համապատասխան փոփոխություններ կատարել քաղաքաշինական փաստաթղթերի մշակման լիցենզավորման կարգում:



	2.
	Միջազգային պայմանագրերով ստանձնած պարտավորությունների հետ համապատասխանությունը.

	
	Համապատասխանում է:



	3.
	Այլ տեղեկություններ (եթե այդպիսիք առկա են).

	
	—


ՀՀ կառավարությանն առընթեր քաղաքաշինության 

պետական կոմիտեի նախագահ                                      Նարեկ Սարգսյան
	ՏԵՂԵԿԱՆՔ
«ՃԱՐՏԱՐԱՊԵՏԱԿԱՆ ԳՈՐԾՈՒՆԵՈՒԹՅԱՆ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔԻ ՆԱԽԱԳԾԻ ՔՆՆԱՐԿՄԱՆԸ ՀԱՍԱՐԱԿՈՒԹՅԱՆ ՄԱՍՆԱԿՑՈՒԹՅԱՆ ՄԱՍԻՆ


	1.
	Հասարակությանընախագծիվերաբերյալիրազեկումը.

	
	«Ճարտարապետական գործունեության մասին» Հայաստանի Հանրապետության օրենքի նախագիծը տեղադրվել է ՀՀ քաղաքաշինության նախարարության կայքում /www.minurban.am/:



	2.
	Հասարակությանմասնակցությունընախագծմանըև/կամքննարկումներին.

	
	—

	3.
	Այլտեղեկություններ (եթեայդպիսիքառկաեն).

	
	—


ՀՀ կառավարությանն առընթեր քաղաքաշինության 

պետական կոմիտեի նախագահ                                      Նարեկ Սարգսյան
